Andreas Fink Mejlgaard syner ikke af så meget med sine 22 år, men det er ham, der er skipper for den 18 mand store besætning på skibet Jens Krogh. - Det er selvfølgeligt et ansvar, men det er også en frihed på den måde, at man er den, der tager beslutningerne, siger Andreas Fink Mejlgaard til TV2 Nord. Sammen med 20 andre skibe var Jens Krogh tirsdag ved at gøre klar til kapsejladsen Nordisk Sejlads, der startede onsdag, hvor der var afgang fra Aalborg. Nordisk Sejlads bliver af mange betragtet som en kravlegård, inden man kan være med i Tall Ships Race. - Det er jo lange sejladser over flere døgn. Man lever tæt, man skal kunne håndtere skibet og besætningen skal også kunne arbejde sammen. Så det er faktisk rigtig vigtigt med god øvelse, inden man kaster sig ud i Tall Ships Race, siger Ninna Schjoldager fra Nordisk Sejlads til TV2 Nord. Aldersgrænsen for at deltage i Tall Ships Race er 15 år, mens den kun er 13 år for Nordisk Sejlads. Gennemsnitsalderen på Jens Krogh er omkring 18 år, men det bekymrer ikke skipper inden han onsdag for første gang skal styre skibet i Nordisk Sejlads. - Det er ikke det vigtigste hvilken alder besætningen har, det er vigtigere at besætningen fungerer godt sammen, siger skipperen på Jens Krogh Andreas Fink Mejlgaard til TV2 Nord. Efter planen skal Jens Krogh deltage i Tall Ships Race næste gang med Andreas Fink Mejlgaard som skipper, men først skal Nordisk Sejlads overstås. Første etape går til Varberg i Sverige. TV2 Nord var med, da de 20 skibe satte kurs mod Varberg. Se afgangen herunder

Referat:
Man skal øve sig, hvis man vil konkurrere med de store. Derfor er 21 store sejlskibe lige nu forsamlet i skudehavnen i Aalborg. I morgen skal de dyste i kapsejladsen Nordisk Sejlads – alt sammen for at træne til Tall Ships Race.